41.		Dožiadanie správneho orgánu o vykonanie procesného úkonu
			v obvode jeho pôsobnosti (§ 44 ods. 2 a 3 ZoSK)
Okresný úrad Dolný Kubín, odbor všeobecnej vnútornej správy
Lesná ul. č. 467, 026 01 Dolný Kubín
Okresný úrad 
Odbor všeobecnej vnútornej správy
Národná ul. č. 16, 022 01 Čadca
Dolný Kubín dňa 5. 5. 2023
Vec:		Dožiadanie o vykonanie procesného úkonu – výsluch svedka v priestupkovom konaní
podľa § 44 ods. 2 a 3 zákona o správnom konaní
Podľa ust. § 44 ods. 2 zákona č. 71/1967 Zb. o správnom konaní v znení neskorších predpisov Vás žiadame o výsluch svedka Eduarda Krátkeho, trvale bytom v Čadci, Palárikova ul. č. 2345/16, vo veci priestupkového konania proti občianskemu spolunažívaniu podľa § 49 ods. 1 písm. b) zákona č. 372/1990 Zb. o priestupkoch v znení neskorších predpisov, ktorého sa mal dopustiť Karol Hlaváček, bytom Oravská cesta č. 3452/27, 026 01 Dolný Kubín tak, že dňa 12. 4. 2023 o 22.00 hod. v reštaurácii „Tri studničky“ v Dolnom Kubíne udrel rukou Richarda Hrdého, bytom Oravská cesta č. 3452/29, 026 01 Dolný Kubín, a tým mu ublížil na zdraví.
Obvinený z priestupku v priebehu priestupkového konania uviedol, že on neudrel Richarda Hrdého, pretože v tom čase rokoval s Eduardom Krátkym v salóniku vedľa kaviarne reštaurácie Tri studničky o obchodných veciach. Priestupku sa teda nemohol dopustiť.
Výsluch svedka žiadame zamerať na potvrdenie alebo vyvrátenie tvrdenia obvineného.
O vykonanie výsluchu svedka Eduarda Krátkeho u Vás žiadame z dôvodu účelnosti a hospodárnosti konania, pretože svedok na naše predvolanie na ústne pojednávanie odpovedal, že sa nemôže dostaviť na prerokovanie priestupku na Okresný úrad, odbor všeobecnej vnútornej správy v Dolnom Kubíne z pracovných dôvodov, je však ochotný svedeckú výpoveď vykonať na okresnom úrade v mieste svojho bydliska.
Žiadame Vás, aby ste výsluch svedka vykonali a zaslali nám zápisnicu o svedeckej výpovedi najneskôr do 15 dní odo dňa doručenia tohto dožiadania, v súlade s ust. § 44 ods. 3 zákona č. 71/1967 Zb. o správnom konaní v znení neskorších predpisov.
	JUDr. Blažena Mináčová
vedúca odboru všeobecnej vnútornej správy
Poznámka
Správne konanie uskutočňujú správne orgány, pri ktorých je splnená podmienka vecnej, miestnej a funkčnej príslušnosti. To však neznamená, že tento orgán musí nevyhnutne vykonať všetky procesné úkony, ktoré sú pre konanie potrebné. Preto z dôvodov účelnosti a hospodárnosti môže o vykonanie niektorých úkonov požiadať iný správny orgán. Tomuto účelu slúži dožiadanie.
Musia byť splnené dve podmienky, a to
– procesný úkon nemôže vykonať správny orgán v obvode svojej pôsobnosti,
– ak je to účelné z iných dôvodov.
Správny orgán pri voľbe dožiadaného správneho orgánu môže uplatniť svoju požiadavku len na správnom orgáne toho istého alebo nižšieho stupňa. Dožiadanie sa uskutočňuje zásadne písomnou formou. Dožiadaný správny orgán má podľa zákona povinnosť dožiadaniu vyhovieť, ak je to v medziach jeho pôsobnosti. Na vybavenie dožiadania zákon ustanovuje poriadkovú lehotu 15 dní. Dožadujúci správny orgán môže túto lehotu primerane predĺžiť. Ak dožiadaný správny orgán nemohol v stanovenej lehote dožiadanie vybaviť, je povinný o tom bezodkladne informovať dožadujúci správny orgán. Ak dožiadaný správny orgán nemôže z určitých dôvodov dožiadaniu vyhovieť, musí dožiadanie s vysvetlením vrátiť.